钦定古今图书集成/明伦汇编/官常典/第732卷 > 魏中立 于大本
## 钦定古今图书集成/明伦汇编/官常典/第732卷 > 魏中立 于大本

按《元史忠义传》：“中立字伯时，济南人。由国子伴读历
官至陕西行台御史中丞，迁守饶州。贼既陷湖广，分
攻州郡，官军多疲懦不能拒，所在无赖子多乘间窃
发，不旬日，众辄数万，皆短衣草履，齿木为杷，削竹为
枪，截绯帛为巾襦，弥野皆赤。中立闻惊，即率丁壮分
塞险要，戒守备。俄而贼至，达鲁花赤马来出战，不能”
发一矢，贼愈偪，中立以义兵击却之。已而贼复合，遂
为所执，以红衣披其身，中立叱之，须髯尽张。贼执归
蕲水，欲屈其从己，中立大骂不已，遂被害。未几，贼又
犯信州，信州总管于大本以土兵备御，贼首项甲破
东门而入，执大本至蕲水，为俘献。伪主释其缚，畀伪
印一纽，且命以官。大本投印于地，而指伪主痛詈之，
遂亦遇害。大本字德中，密州人，始由儒学教谕入官
云。